b'\n_START_ARTICLE_\nAaro Lintil\xc3\xa4\n_START_PARAGRAPH_\nAaro Olavi Lintil\xc3\xa4 (14. kes\xc3\xa4kuuta 1928 Toholampi \xe2\x80\x93 1. marraskuuta 1986 Toholampi) oli suomalainen keskustapoliitikko._NEWLINE_Lintil\xc3\xa4 toimi kansanedustajana kymmenen vuotta, helmikuusta 1962 tammikuuhun 1972. Eduskunnan valiokunnista h\xc3\xa4n vaikutti maa- ja mets\xc3\xa4talousvaliokunnassa, suuressa valiokunnassa ja talousvaliokunnassa. H\xc3\xa4n oli my\xc3\xb6s eduskunnan pankkivaltuuston j\xc3\xa4sen. _NEWLINE_Lintil\xc3\xa4 syntyi maanviljelij\xc3\xa4perheeseen ja oli itsekin maanviljelij\xc3\xa4. H\xc3\xa4n viljeli kotitilaansa Toholammilla vuodesta 1944, aluksi veljiens\xc3\xa4 kanssa. My\xc3\xb6hemmin tila siirtyi kokonaan h\xc3\xa4nelle. Ennen kansanedustajuuttaan h\xc3\xa4n toimi vuosina 1949\xe2\x80\x931951 puolueensa Keski-Pohjanmaan piirin j\xc3\xa4rjest\xc3\xb6neuvojana ja vuosina 1952\xe2\x80\x931961 piirin toiminnanjohtajana. Vuonna 1964 Lintil\xc3\xa4 seurasi Viljami Kalliokoskea piirin puheenjohtajana ja toimi teht\xc3\xa4v\xc3\xa4ss\xc3\xa4 vuoteen 1975. Kansanedustajavuosiensa j\xc3\xa4lkeen h\xc3\xa4n oli vuodesta 1974 kuolemaansa saakka El\xc3\xa4keliiton toiminnanjohtaja._NEWLINE_Lintil\xc3\xa4 oli presidentin valitsijamies kaksissa vaaleissa, 1962 ja 1968. H\xc3\xa4n vaikutti my\xc3\xb6s Toholammin kunnallispolitiikassa. H\xc3\xa4n oli vuodesta 1965 kunnan kunnanvaltuuston puheenjohtaja. Vuonna 1978 Lintil\xc3\xa4lle my\xc3\xb6nnettiin kunnallisneuvoksen arvonimi. _NEWLINE_Lintil\xc3\xa4 oli naimisissa Kaisu Helena Nissil\xc3\xa4n kanssa vuodesta 1955. Heid\xc3\xa4n poikansa Mika Lintil\xc3\xa4 on toiminut kansanedustajana vuodesta 1999 alkaen.'